संकरी सड़क, उस पर भी है अतिक्रमण
पुराने शहर के करोंद मार्ग स्थित पीपल चौराहे पर आम रोजमर्रा की जरूरत के हर सामान की दुकानें हैं। शहर में प्रवेश का मुख्य मार्ग और चौराहा होने के कारण यहां दिन भर लोगों की आवाजाही होती है, लेकिन सड़क संकरी होने, अतिक्रमण और वाहनों के अव्यवस्थित खड़े होने से यहां दिन भर यातायात अस्त-व्यस्त रहता है। ऐसे में आसपास के खरीददारों व यहां खरीददारी करने आने वाले यात्रियों को परेशानी होती है। दुकानदारों का कहना है कि अब मार्केट के आसपास कई कॉलोनियां विकसित हो गई हैं। अब केवल यहां यात्री ही खरीददारी नहीं करते बल्कि दर्जनों कॉलोनियों के लोग यहां आते हैं। ऐसे में उक्त मार्केट को आदर्श मार्केट विकसित करने के प्रयास होना चाहिए।
दुकानदारों के अनुसार करोंद मार्ग शहर का व्यस्त मार्ग है। शहर में प्रवेश का मुख्य सार्वजनिक स्थल होने के कारण यहां लो-फ्लोर बसें, मिनी बस, मैजिक, तीन पहिया ऑटो और बड़ी संख्या दुपहिया वाहनों की आवाजाही होती है। मुख्य मार्ग पर ही दुकानें हैं। यहां किराना, गारमेंट्स, खानपान की होटलें, फेब्रीकेशन सहित अन्य कई प्रकार की दुकानें हैं। अक्सर यात्री बस स्टॉप पर उतरकर यहां उपलब्ध दुकानों से जरूरत का सामान खरीदते हैं। जबकि बड़ी संख्या में आसपास की कॉलोनियों के लोग भी यहां आते हैं। ऐसे में सबसे अधिक परेशानी पार्किंग और यहां लगने वाले जाम से होती है।
सड़क बनने से राहत
हाल ही में करोंद रेलवे फाटक से करोंद चौराहे तक करीब डेढ़ किमी सड़क पर डामरीकरण होने से लोगों को धूल से तो निजात मिल गई, लेकिन जाम की समस्या बनी हुई है। इसका मुख्य कारण सड़क संकरी होना है। दुकानदार मो आबिद का कहना है कि सड़क चौड़ी हो जाए तो आवागमन बेहतर हो सकता है बल्कि पार्किंग की समस्या से भी निजात मिल जाएगी।
मार्केट स्कैन -पीपल चौराहा| स्थापना-1960|दुकानों की संख्या- 125 |ग्राहक- 2000
hin_Deva hin_Deva hin_Deva hin_Deva hin_Deva hin_Deva